b'\n_START_ARTICLE_\nKepler-22b\n_START_SECTION_\nL\xc3\xb6yt\xc3\xa4minen\n_START_PARAGRAPH_\nKepler-avaruusteleskooppi l\xc3\xb6ysii Kepler-22b:n havaitsemalla sen ylikulkuja emot\xc3\xa4htens\xc3\xa4 yli. Planeetan olemassaolon varmistamiseksi ylikulkuja on havaittava ainakin kolme, joista ensimm\xc3\xa4inen havaittiin toukokuussa 2009 ja viimeinen loppuvuodesta 2010. Sen l\xc3\xb6yt\xc3\xa4misest\xc3\xa4 tiedoitettiin 5. joulukuuta 2011. Planeetan l\xc3\xb6yt\xc3\xa4nytt\xc3\xa4 NASAn ty\xc3\xb6ryhm\xc3\xa4\xc3\xa4 johti William Borucki._NEWLINE_Muita planeettoja kiert\xc3\xa4m\xc3\xa4st\xc3\xa4 samaa t\xc3\xa4hte\xc3\xa4 ei ole l\xc3\xb6ydetty.\n_START_SECTION_\nEl\xc3\xa4m\xc3\xa4n mahdollisuus\n_START_PARAGRAPH_\nOn arvioitu, ett\xc3\xa4 planeetalla saattaisi olla el\xc3\xa4m\xc3\xa4lle suotuisat olosuhteet. Kovin tarkkaa tietoa t\xc3\xa4st\xc3\xa4 ei kuitenkaan ole, sill\xc3\xa4 ei ole esimerkiksi varmaa, onko planeetta kivinen vai kaasuj\xc3\xa4ttil\xc3\xa4inen. Planeetan maankaltaisuusindeksiksi (Earth Similarity Index) on laskettu 0,75, mik\xc3\xa4 tekee siit\xc3\xa4 yhden Maata eniten ominaisuuksiltaan muistuttavista eksoplaneetoista._NEWLINE_Mik\xc3\xa4li planeetalla ei ole kaasukeh\xc3\xa4\xc3\xa4, sen pintal\xc3\xa4mp\xc3\xb6tila lienee noin 250 K (\xe2\x80\x9323\xc2\xa0\xc2\xb0C). Muussa tapauksessa l\xc3\xa4mp\xc3\xb6tila voi olla useita kymmeni\xc3\xa4 asteita korkeampi.'